Burjassot vibra amb la celebració de la seua X Gala de l’Esport
2025-07-24

Un Centre Cultural Tívoli abarrotat d’esportistes ha acollit la celebració de la X Gala de l’Esport de Burjassot, un acte emotiu i molt esperat per la família esportiva municipal que ha vist reconegut el valor, el treball i la gran dedicació que demostren els esportistes del municipi en cadascuna de les competicions en les quals hi participen.

Un a un, els esportistes guardonats van rebre de mans de l’alcalde de Burjassot, Rafa García, els regidors de Governació i Promoció Econòmica, Manuel Pérez Menero i Emili Altur, respectivament, i les regidores de Benestar Social, Susana Marco, i Espai Dóna, Lluna Àrias, un xicotet detall amb el qual el Consistori ha volgut no solament homenatjar-los sinó també mostrar la seua gran trajectòria esportiva, la gran quantitat de títols recollits o el gran treball desenvolupat, en el cas d’entrenadors i directius. També van lliurar guardons la regidora d’EU, Alicia Moreno, i el regidor de PP, Maximiano Fernández.

Atletisme, ciclisme, futbol, bàsquet, natació, gimnàstica, handbol, caça, pesca, karate, tennis, columbicultura, esport adaptat i jocs tradicionals… totes les modalitats esportives que a Burjassot es practiquen van estar representades en la gala i van comptar amb esportistes que van pujar a l’escenari del Tívoli per arreplegar el seu guardó.